  Туспуктэм: Григорий Фомин Майя Бывальцева 11-тӥ южтолэзе 9 часысен 14 часозь Ижкарын лекпыктос висёнъёсъя элькун эмъюртын (Ленин нимо ульча, 102) гадьысь висёнъёсты шараян нунал ортчоз. Со сярысь Удмуртиысь тазалыкез утёнъя министерстволэн пресс-службаез ивортӥз. Эскериськыны мылкыд карисьёс 10-тӥ южтолэзёзь 8 (3412) 333-143 номеро телефонъя яке диспансерлэн регистртураяз гожтӥськыны кулэ. Эмчиос дунтэк но направленитэк кутозы. Сьӧре паспорт, СНИЛС, эм утетъя полис луыны кулэ. Вань ке маммографилы, УЗИ-лы йылпумъянъёс, соосты но сьӧре кутоно. Эскерон дыръя лекпыктос вылэ малпан кылдӥз ке, дунтэк ватсаса эскеронъёс орчтытозы (маммография, УЗИ). Озьы ик со нуналэ лекпыктос висёнъёсъя элькун эмъюрлэн валтӥсь эмчиезлэн воштӥсез Светлана Лысанова гадь висёнъёсты алон амалъёс сярысь лекциос лыдӟоз, кутсконэз 9 часын но 11 часын. Эмчиос тодэ вайыто, висёнэз кутсконаз ик шараяны кылдӥз ке, эмъян умой ортчонлы луонлык трослы будэ. Тодэ вайытом, Удмуртиын эмчи доры гожтӥськыны улосвыл порталлэн мобильной пӧртэмлыкез кылдӥз. Тегъёс: Удмуртия тазалыкезутён пыктос  